B4-0818, 0822, 0834, 0860, 0867, 0871 ja 0874/98

Päätöslauselma tilanteesta Afrikan Suurten järvien alueella ja erityisesti Kongon demokraattisessa tasavallassa

Euroopan parlamentti, joka

- ottaa huomioon aikaisemmat päätöslauselmansa tilanteesta Afrikan Suurten järvien alueella ja erityisesti Kongon demokraattisessa tasavallassa,

A. on syvästi huolissaan epävakaan tilanteen jatkumisesta Suurten järvien alueella ja erityisesti vakavasta tilanteesta Kongon demokraattisessa tasavallassa, jossa presidentti Kabilan vastainen kapina uhkaa kehittyä täysimittaiseksi alueelliseksi konfliktiksi,

B. ottaa huomioon, että kapina johtuu ennen kaikkea siitä, ettei presidentti Kabila ole onnistunut ottamaan valvontaansa koko maata, varsinkaan sen itäosaa, eikä käynnistämään todellista demokraattista kehitystä tai täyttämään maan väestön, naapurimaiden ja kansainvälisen yhteisön odotuksia,

C. panee huolestuneena merkille, että Angola, Zimbabwe ja Namibia ovat asettuneet sodassa avoimesti presidentti Kabilan puolelle vastustamaan kapinallisia, jotka saavat tukea Ugandalta ja Ruandalta, jotka ovat myös sijoittaneet joukkojaan Kongon demokraattisen tasavallan rajojen sisäpuolelle,

D. on huolestunut epävakauden rajusta lisääntymisestä Kongon demokraattisessa tasavallassa useiden kapinallisryhmien käyttäessä maata tukikohtana hyökkäyksissään sekä Kongon alueella että sen naapurivaltioita vastaan,

E. on huolestunut siitä, että nämä kapinallisryhmät käyttävät siviiliväestöä panttivankeina ja värväävät jopa lapsia joukkoihinsa, ja siitä, että nämä toimet ovat vaatineet lukuisia siviiliuhreja,

F. korostaa, että Euroopan unionin on toimittava aktiivisesti rauhan, turvallisuuden ja vakauden varmistamiseksi tässä maailman osassa,

G. ottaa huomioon, että YK:n turvallisuusneuvosto vaati 31. elokuuta 1998 välitöntä tulitaukoa, kaikkien ulkomaisten joukkojen vetäytymistä ja poliittisen vuoropuhelun käynnistämistä sisällissodan lopettamiseksi; ottaa huomioon, että samassa yhteydessä se antoi tukensa Kongon demokraattisen tasavallan alueelliselle koskemattomuudelle ja kaikille alueellisille diplomaattisille aloitteille konfliktin rauhanomaiseksi ratkaisemiseksi ja kehotti jälleen YK:ta ja OAU:ta järjestämään kansainvälisen konferenssin rauhan, turvallisuuden ja kehityksen turvaamiseksi alueella,

H. ottaa huomioon, että millaiseen neuvotteluratkaisuun Kongon demokraattisen tasavallan tilanteessa sitten pyritäänkin, sen on perustuttava kansalliseen sovintoon ja kunnioitettava täysin kaikkien etnisten ryhmien tasavertaisuutta ja sopusointuista rinnakkaiseloa, suotava pakolaisille ja hätäsiirtolaisille mahdollisuus paluuseen ja uudelleen asettautumiseen sekä johdettava vapaiden, oikeudenmukaisten demokraattisten vaalien mahdollisimman pikaiseen toimeenpanoon,

I. ottaa huomioon, että Ruandassa, Burundissa ja Kongon demokraattisessa tasavallassa viime vuosina jatkunut eri etnisiin ryhmiin kohdistuva väkivalta ja karkeat ihmisoikeuksien loukkaukset ovat ajaneet noin kaksi miljoonaa ihmistä pakolaisiksi Suurten järvien alueella, mikä on aiheuttanut valtavan inhimillisen hädän, jonka hoitaminen edellyttää kansainvälisen yhteisön kiireellisiä toimia ja humanitaaristen järjestöjen ja niiden työntekijöiden täysin vapaata pääsyä alueelle,

J. ottaa huomioon, että EU on antanut neljän viime vuoden aikana tälle alueelle humanitaarista apua 593 miljoonan ecun arvosta; pahoittelee tästä avusta huolimatta neuvoston aloitekyvyttömyyttä Kongon konfliktin yhteydessä ja toivoo siksi Euroopan unionin tekevän aloitteen, joka kattaa kaikki kriisin osapuolina olevat Afrikan valtiot,

K. pitää valitettavana, että konfliktin alusta alkaen toteutetut välitysyritykset ovat epäonnistuneet ja että sotaa käyvät eivät ole suostuneet tekemään tulitaukosopimusta,

L. ottaa huomioon sotaa käyvien osapuolten siviileihin ja vankeihin kohdistamat väkivallanteot ja vakavat ihmisoikeusloukkaukset;

1. Tuomitsee kaikki ihmisoikeuksien loukkaukset, summittaiset teloitukset, kidutuksen, kiusaamisen, siviilien pidättämisen etnisin perustein, lasten värväämisen sotilaiksi, etnisen propagandan ja etniseen väkivaltaan yllyttämisen, joita kaikkia on avoimesti harjoitettu tässä sodassa;

2. Vaatii välitöntä tulitaukoa ja kaikkien ulkomaisten joukkojen välitöntä vetäytymistä sekä tinkimätöntä Kongon demokraattisen tasavallan alueellisen koskemattomuuden kunnioittamista;

3. Vaatii, että kaikki konfliktin osapuolet ovat mukana mahdollisissa rauhanneuvotteluissa, joiden on perustuttava YK:n turvallisuusneuvoston 29. elokuuta 1998 antaman julistuksen periaatteisiin, erityisesti kaikkien etnisten ryhmien rauhanomaisen rinnakkaiselon periaatteeseen ja vapaiden demokraattisten vaalien mahdollisimman pikaisesta toimeenpanoon;

4. Pitää tervetulleena komission hiljattain tekemää päätöstä myöntää 55,5 miljoonaa ecua humanitaariseen apuun ja vaatii EU:ta painostamaan kaikkia konfliktin osapuolia, jotta ne noudattaisivat poikkeuksetta humanitaarisia periaatteita ja takaisivat humanitaarisen avun perillemenon sekä humanitaariseen työhön osallistuvien turvallisuuden;

5. Vaatii EU:ta tukemaan varauksetta YK:n aloitetta kansainvälisen konferenssin järjestämisestä rauhan, turvallisuuden ja kehityksen turvaamiseksi alueella ja katsoo, että konferenssin on puututtava erityisesti alueen pakolaisten ja hätäsiirtolaisten ongelmalliseen tilanteeseen;

6. Pyytää neuvostoa tekemään Kongon kriisiä koskevan aloitteen ja pitää tarpeellisena Euroopan unionin aloitetta, joka kattaa kaikki kriisin osapuolina olevat Afrikan valtiot;

7. Katsoo, että Kongon demokraattisen tasavallan kanssa tehtävä AKT-EU-yhteistyö on olennaisen tärkeää alueen vakauden kannalta ja diktatuurista toipuvan maan demokratisoitumisen ja kehityksen tukemisessa, ja korostaa, että tämän yhteistyön toteuttamisen ehtona on kaikkien sotatoimien lopettaminen, kansainvälisten humanitaaristen ja ihmisoikeuksia koskevien sopimusten noudattaminen ja demokraattisten elinten luominen;

8. Kehottaa puhemiestään välittämään tämän päätöslauselman komissiolle, neuvostolle, AKT-EU-ministerineuvostolle, YK:n, OAU:n ja SADC:n pääsihteereille ja Kongon demokraattisen tasavallan, Angolan, Zimbabwen, Namibian, Ruandan, Ugandan, Burundin, Tansanian ja Etelä-Afrikan hallituksille.